മത്സ്യവില്പന നടത്തുന്ന ഇതരസംസ്ഥാന യുവതിക്ക് മര്ദനമേറ്റു കൊല്ലം: മത്സ്യവില്പന നടത്തുന്ന ഇതരസംസ്ഥാന യുവതിയെ സദാചാര പോലിസ് ചമഞ്ഞ് മര്ദിച്ചു. പരവൂര് നെടുങ്ങോലം പോസ്റ്റ് ഓഫീസ് ജങ്ഷന് സമീപം വി.ഐ.പി. കോളനിയില് മത്സ്യ വില്പനയ്ക്കായി പോയ കര്ണാടക സ്വദേശിനി സുധ30യ്ക്കു നേരെയായിരുന്നു മര്ദനം. വി.ഐ.പി. കോളനിയില് താമസക്കാരനായ മണികണ്ഠനാണ് യുവതിയെ ആക്രമിച്ചത്. മോഷണ സംഘത്തില്പെട്ടയാളാണ് യുവതിയെന്നാരോപിച്ചായിരുന്നു മര്ദനം. കഴിഞ്ഞ ദിവസം ഉച്ചയോടെയായിരുന്നു സംഭവം. സുധ കോളനിയിലെ വീട്ടില് മത്സ്യം കൊടുത്ത ശേഷം സമീപത്തുനിന്ന് പച്ചില പറിച്ച് കൈതുടച്ചുശേഷം നടന്നുപോകവെ മണികണ്ഠന്റെ വീടിന്റെ മുന്നിലെ മതിലില് കൈ തുടച്ചു. ഇത് വീടിന്റെ ടെറസില് നിന്ന് കണ്ട ഇയാള് താഴെയിറങ്ങി വരികയും സുധയെ അസഭ്യം വിളിക്കുകയും ഇവരെ കടന്നുപിടിച്ച് മര്ദിക്കുകയുമായിരുന്നു. നാട്ടില് മേലാല് കണ്ടുപോകരുതെന്ന് ഭീഷണിപ്പെടുത്തുകയും ചെയ്തു. ശേഷം ഇയാള് സാമൂഹ്യമാധ്യമങ്ങളിലൂടെ ഇത് സംബന്ധിച്ച് ശബ്ദസന്ദേശം പങ്കുവെച്ചിരുന്നു. ഇതരസംസ്ഥാനക്കാര് മോഷണത്തിന് വന്നിട്ടുണ്ടെന്നും ഇവരെ താന് കൈകാര്യം ചെയ്തെന്നുമാണ് മണികണ്ഠന് ശബ്ദസന്ദേശത്തില് പറഞ്ഞിരുന്നത്. ഇത് പരവൂര് പോലിസ് സ്പെഷല് ബ്രാഞ്ചിന്റെ ശ്രദ്ധയില് പെടുകയും വിവരം കമ്മിഷണറെ അറിയിക്കുകയും ചെയ്തു. ഉടന് കേസെടുക്കാന് കമ്മിഷണര് നിര്ദേശം നല്കുകയായിരുന്നു. സംഭവത്തിന് ശേഷം മണികണ്ഠന് ഒളിവില് പോയി.